R5dwMg/zh-wiki-yue-long huggingface dataset:
嗰啲提案都係基於漢藏語系嘅同系語彙，但佢哋喺中文內部亦存在支持嘅證據。例如最近嘅上古音再構將高本漢嘅十五元音變更爲六元音體系。呢個體系嘅開始出自包擬古對藏文做過嘅比較，由此而提出。同樣，高本漢嘅*l變更爲*r，而其他嘅輔音解釋成*l。
七世紀中葉時吐蕃王國創造咗字來寫，自呢個時代以來有住廣闊嘅文字書寫，藏文亦因而有住幾豐富嘅文學。至於緬甸文就受多啲限制，佢最古老嘅記錄要更往後，如十二世紀嘅美厄佘地碑文，呢個係佢初期嘅記錄，但之後緬文文學亦發展迅速，有住廣泛嘅文獻而發達。
呢兩種語言嘅兩種字都出自印度古代嘅婆羅米字系統，呢種文字可以記錄音素。語言比較係利用呢啲語言保守嘅書面語來搞嘅作業。對於藏文，可以用閒希克·歐古斯特·耶舒吉嘅辭書，對於緬甸文，可以用阿多尼藍·扎臣嘅辭典。
沙佛同白保羅所使用嘅冇文字語種嘅記述，大多係傳教士同殖民地政府嘅統治者所做嘅記錄，有語言學上嘅正確性問題。大部分漢藏語系嘅細語言係喺難以接近嘅山區講，當中好多係政治或者軍事嘅敏感地域，禁止外界調查。直到1980年代，調查得最好嘅地域係尼泊爾同泰國北部。
喺目前，漢藏語系最大嘅分支係13億嘅漢語族人口，大多數漢語人口住喺中國東半部。漢語嘅最初記錄出自前1200年代嘅甲骨文，嗰陣時嘅上古漢語講喺黃河中游流域一帶。之後中文喺中國擴張，形成咗語族，論多樣及得上羅曼語族。
緬甸文係緬甸嘅國語，亦係3300萬人嘅母語。緬語人口最初喺9世紀初入到伊洛瓦底盆地北部，佢哋來自而家嘅雲南西部，嗰陣時啲驃人城邦因爲南詔嘅入侵而衰弱。至今喺雲南偏遠西部嘅德宏州仲有人講緬語支語種。11世紀時，緬人嘅蒲甘王國已經擴展到成個盆地都係。
藏語言有約600萬人講，講喺青藏高原同鄰近嘅喜馬拉雅同埋四川西部。佢哋嘅祖語係中古藏語，原先講喺雅魯河谷，日後隨住7世紀吐蕃帝國嘅擴張而擴散。雖然9世紀時帝國崩潰，但古典藏文作爲藏傳佛教嘅禮儀語言而留有影響。
淨低嘅語言講喺啲山地。分佈到最南嘅係甲良語言，有400萬人講，講喺緬甸同泰國邊境嘅山區，喺甲良山有住最高嘅多樣性，而嗰度係啲人認爲嘅呢個語言人群嘅故土。從印度東北到緬甸北部嘅山地包含有超過100種嘅漢藏語言，有住豐富嘅多樣性。
對於漢藏原鄉，經已有咗一系列嘅推測，反映出語系譜系分類同語系歷時深度嘅唔確定。馬提索夫推測原鄉喺青藏高原東部，時間約喺前4000年，從呢度分出幾支人移民出去，分別順住黃河、長江、湄公河、薩爾溫江、布拉馬普特拉河出去。
無我推測漢藏語系發源自四川盆地，時間喺前7000年，最早嘅移民係去咗印度東北，之後嘅移民向北走，成爲咗漢語同藏語嘅祖先。羅哲·布蘭池同麥·蒲斯特提出話漢藏語源地係印度東北，呢笪地方有住最高嘅漢藏語多樣性，時間喺前7000年。
張夢翰哋對109種漢藏語言做咗個系統發育嘅電腦分析，提出話漢藏語系嘅源地喺中國北方，大約喺黃河盆地附近。個研究又認爲，大約喺4200年前到7800年前，漢語族同藏緬語族之間就有咗初步嘅主要區別，亦即兩大語族係嗰陣時分家嘅，個語言擴張同仰韶文化同埋/或者之後嘅馬家窯文化有關。
沙加爾哋亦做咗個系統發育分析，但用嘅係唔同數據同計法，而得出嘅結論相同，包括語系源地同埋語系分化模型，但佢哋認爲個年代仲要早啲，約喺7200年前，認爲語系起源同早先嘅仰韶文化、同埋之後嘅磁山文化有關。
中文有住悠久書面，佢嘅漢字係種語素文字，起碼有3500年歷史，喺諸多領域都有廣泛嘅書寫傳統，比如科學、文學、宗教。中文之外，研究得最多嘅漢藏語言係藏文同緬甸文。佢哋同樣都有悠久、廣泛嘅書寫傳統，但就聚焦喺佛教文獻上，佢哋嘅字母創製自印度文字。
西藏字母喺7世紀創製，佢嘅最老文獻出自9世紀，出土喺敦煌嘅石窟度。最早嘅緬甸字母文獻係12世紀嘅碑文。其餘絕大多數藏緬語言都未有字或者冇書面傳統，只有尼婆羅文、米提文、絨巴文基於天城字母發展出自己嘅字母同書面，佢哋嘅文獻集中喺史料同宗教典籍。
泰同苗瑤之所以合入來，係因爲佢哋有孤立性，有聲調，有一份似中文嘅詞彙。當時，啲人認爲聲調係語言嘅基礎組成，作爲聲調類型學，可以攞佢睇做係一種方便分類語言嘅手段。喺今日嘅西方學者界中，特別喺白保羅之後，泰語言同苗瑤語唔再插入漢藏系，而將佢哋相似嘅原因歸結爲東南亞大陸語言區域嘅擴散。
好多中國語言學者繼續遵循李方桂嘅分類。但係，呢個做法有啲問題。比如呢個就有分歧，係要包括成個壯侗語，定只攞個侗臺語，因爲係依靠中文同源詞來作爲假定關係嘅基礎，但呢份同源詞又唔係見於成個語言群嘅所有分支，冇辦法爲成個語言群做個總體嘅原始語擬構。
有幾多近來嘅西方學者，譬如布拉德利同羅仁地，都保留返馬提索夫兩個語族嘅分法，即管藏緬語族嘅下級劃分同佢唔同。不過，向柏霖指出，「語言比較工作從未能夠爲所有藏緬語搵出共通嘅、確實嘅同源證據」，兼且「將中文當做漢藏語系嘅首要語族嘅做法望落亦唔再係合理」噉係由於中文同藏緬語之間嘅形態區分經已靠現時嘅上古漢語擬構接駁埋一齊。
無我同沙佛一樣，話「中文同其他」嘅分類法係有差錯嘅，話啲學者將中文插做漢藏語系中嘅單獨一支係由於歷史同文化、以及類型學，而唔係出於語言本質，所以分類上應該取消中文嘅傳統獨尊地位。佢叫成個系做「藏緬語系」，佢話呢個稱呼先至有歷史優先地位，但第啲同樣支持取消中文獨尊地位嘅語言學者，比如羅哲·布蘭池，都仲係繼續嗌個語系做漢藏語系。
馬提索夫回應，提醒話同源詞嘅共享成份只可用來確立兩個語言類群之間有肯定嘅聯繫，而唔係用來確定分支嘅相對聯繫。雖則無我列出嘅一啲同源詞只能尋見於中文同藏語支，但亦有幾多成份可以普遍見於第啲漢藏語系分支嘅語種度，因此唔應該將呢啲同源成份當做證據去認爲中文同藏語支之間會有特殊關係。
羅哲·布蘭池同麥·W·蒲斯特批評話，傳統嘅漢藏語系分類欠缺考慮啲小衆語種，呢啲細語種冇悠久、廣闊嘅書寫史，唔似得中文、藏文、緬甸文噉。佢哋發現，喺印度東北嘅一啲細語種係呢個問題嘅典型，佢哋嘅內部分類甚至確認上級隸屬所用嘅漢藏語證據，一唔係證據好弱，一唔係完全冇根據。
之後，因爲佢哋見到語系中最出名嘅三個分支，彼此間嘅聯繫仲緊密過佢哋同啲「少數」漢藏語嘅關係，布蘭池同蒲斯特就話「漢藏語系」抑或「藏緬語系」都唔係妥當嘅名，因爲呢個語系喺最早期嘅分叉就導致現代語種間巨大差異。
除咗中文、白語、甲良語、唔魯語支外，其餘漢藏語嘅通常語序都係賓動結構。大多數學者相信呢個係原本嘅語序，而至於中文、甲良話、白語之所以會有主動賓語序，係由於隔籬係東南亞大陸語言區，受咗鄰近語言嘅影響而變成噉。
正如研究史所睇到噉，一開始就以爲壯侗語、苗瑤語、仲有越南文同漢藏語系有親屬關係。1950年代以後，由於白保羅嘅研究，漢藏語系同呢啲語言嘅相似之處可以追溯到長期嘅地域接觸，今時嘅研究之中，似乎排除咗親緣關係，但依然能夠組成語言聯盟。
古信打話嘅情況同上述類似，現時一般認爲佢係隻孤立語種，喺尼泊爾得極少數人講。喺初期，諸如《民族語》，將佢分類入漢藏語系，但冇耐就推翻咗，而熟知呢門語種嘅人亦都否決呢個分法。古信打話同喺印度講嘅那哈利話一樣，係印度次大陸最古老嘅嗰層語言，隨住時間推移，佢受到漢藏語系嘅大基蘭迪語言嘅深刻影響，噉就講明咗點解佢有大量嘅漢藏語借詞。
語言學者契·當拿同卡勒·布打撐呢個假設。近來嘅發現亦支持佢同漢藏語系有直接親屬關係。做咗對葉尼塞語系民族嘅語言分析、常染色體基因研究後，發現佢哋同漢人、緬甸人有聯繫。研究葉尼塞語系嘅語言專家愛德華·懷打亦都猜測佢同漢藏語系嘅關係。
，又叫阿勒泰語系，係根據語言系屬分類劃分出來嘅假說語系，包括突厥、蒙古同通古斯三個語族，有部分學者認爲韓文、日本語系、阿伊努話都可以劃入阿爾泰語系，但呢個面臨嘅否定聲音比較大，尤其係喺日本列島嘅後兩者。
阿爾泰語系嘅學說曾經認爲成立，成立理由在於呢三族語言有類型上嘅共性，譬如佢哋都係黏著語，佢哋都有元音和諧律，佢哋都有共同嘅音韻特徵、即係流音同顫音唔打頭，同埋傾向用 SOV 型嘅語序。但呢個學說嘅致命傷在於呢三族語言之間搵唔出核心同源詞，能夠搵出嘅同源詞基本上係蒙古征戰時畀蒙古文滲透嘅借詞，而淨低嘅同源詞則出自古代草原民族嘅文化交往。
南島語系係世界上其中一個主要語系，包括大約1300種語言，主要由南島民族所使用嘅語言。主要分佈喺南太平洋群島，包括臺灣、海南島、越南南部、菲律賓、馬來群島，東達南太平洋東部嘅復活節島，西達東非洲外海嘅馬達加斯加島，南抵紐西蘭，跨越東南亞、東亞、非洲、大洋洲。
所謂「南島」，係喺1899年由學者Wilhelm Schmidt由拉丁文字嘅字根「auster」同希臘文「nêsos」所合組而成，前者係南風噉解，後者係指島，所以日本人創造和製漢語「南島」嚟對應「Austronesia」，而中文喺近代沿用咗呢個譯名。
使用南島語系嘅區域包括臺灣、海南、菲律賓、馬來西亞、新加坡、印尼、馬達加斯加、新畿內亞、紐西蘭、夏威夷、密克羅尼西亞、美拉尼西亞、波利尼西亞等各地島嶼，加上馬來半島嘅馬來文、中南半島上嘅越南占語同埋泰國嘅莫肯語同埋莫克倫語。
由於移民同近代帝國主義殖民，喺劃分為南島語系嘅區域入面，部分島上亦有使用非南島語族嘅語言。例如臺灣，除咗有隸屬於南島語族嘅原住民族族語以外，由於17同18世紀時，嚟自大明帝國、大清帝國嘅移民而同時存在住唔同漢語，包括閩南話同客家話。
國際音標，又叫萬國音標，通常用英文縮寫 IPA，係語言學一套方便標示全世界每種語音嘅標音符號。佢嘅特色係一隻符號祇代表一隻語音或音素，同時用附加符號來表示唔同環境嘅音變。噉語言學家就可以用爾套系統來比較唔同語言嘅發音。
因為噉，語音學工作者就製定咗 IPA 爾套標準。IPA 最大特徵係極之精確，IPA 有一拃文字符號可以用嚟寫低講嘢嘅聲，而且隻隻符號都淨係會對應一隻音，同時每隻音亦淨係對應一隻符號，仲會用「」嚟括住記嘅音。
拗音係日本話音節嘅一種分類，指主輔音同元音中間插入一個半元音，而個半元音可以係 /j/ 或者 /w/，如係 /j/，半元音後面嘅元音可以係 /a/、/u/或者 /ɔ/，但係如果係 /w/，半元音後面嘅元音只可以係 /a/（ゎ)，不過加 /w/ 嘅拗音喺現代日文已經消失。
現代漢語好多特點喺中古漢語就已經奠定，如一字一音、無上古漢語可能有嘅子音叢、有辨義作用嘅聲調、音節結構等。字嘅字音即係音節，可以分析成聲母、韻母同聲調。聲母係開頭子音，韻母必須有韻腹，韻腹前面都可有韻頭，韻腹後面可有韻尾。
西班牙文係羅曼語族響伊比利亞半島上面嘅一隻語言。發源自西班牙中部卡斯提亞。16世紀開始，隨住美洲殖民運動，西班牙人將西班牙文帶到西半球同其他地方。西班牙文係聯合國六種工作語言之一，亦都係20個國家同好多國際組織嘅官方語言。
「西班牙文」可以話係擴大咗卡斯提亞文代表咗成個西班牙嘅政治稱謂。唔少西班牙人同美洲人重係會以卡斯提亞文來稱呼呢隻語言。1978制定嘅西班牙憲法明確表明除卡斯提亞文外，重有其他嘅西班牙語言，而冇「單一絕對嘅西班牙語言」。
西班牙文好似例如芬蘭文或者聖經希伯來文咁，講嘢嗰陣唔需要加「我」、「你」、「我哋」、「你哋」同埋「佢哋」等等嘅主詞嘅。俾如話西班牙文嘅「我食蘋果」係「Como una manzana 」。如果將呢個句子直譯做廣東話就係「食一個蘋果」。
標準嘅意大利文，係中部陀斯卡拿方言嘅翡冷翠口音，呢種方言介乎於意國南部方言）同北部方言，係羅曼語族嘅分支）之間，所以長期以來陀斯卡拿話係標準意大利文嘅基礎。不過近年來意大利嘅經濟中心米蘭對標準意文有幾大嘅影響，米蘭話逐漸滲透入標準語文。
意大利存在住多樣嘅方言，但標準意文喺社會各個方面都係名符其實噉享有公共用語嘅地位。意大利內部嘅小型城邦聖馬連奴同梵蒂岡城國亦講意文。同意大利鄰接嘅地域亦用意文，有瑞士南部嘅鐵池挪州同格留邊敦州、克羅地亞嘅伊斯特里亞地方。
除咗係意大利嘅法定語文之外，亦係聖馬連奴嘅法定語文，同瑞士嘅四種法定語文之一，梵蒂岡嘅第二法定語文亦都係意大利話。斯洛文尼亞同克羅地亞都有啲少數意大利族群講意大利話。歐盟都當意大利話係其中一種法定語文。
古時日本嘅人係講上古日語嘅。喺日本未輸入漢字之前，上古日語係一種得口語讀音而無文字嘅語言系統，即係話上古日語有大量字詞係有音而無字可寫嘅。好似係指草嘅字詞噉，現代日本話有隻口語字詞 kusa指草，呢隻字詞喺上古日語入便嘅對應就冇文字可寫。
雖然上古日本人喺溝通方面問題唔大，但缺乏文字表示佢哋要保存本地嘅歷史同文化嗰陣就出現咗好大問題。於是古日本人就用咗一種「混合式」嘅語文應用方法，解決呢個問題，即係保留咗語音代表嘅意思，同時採用漢字嚟記錄意思。
一般來講，美國英文係有捲脷音嘅，即係有r啲字喺頭喺尾都有發音，好似car讀噉，有讀埋個r。相對嚟講，現代英國英文裏面嘅r，如果r喺開音節喺一個母音後面，就唔會讀埋。例如car或者door就唔會讀埋個r。
愛爾蘭共和國憲法規定國名係「Éire」，直譯中文即係「愛爾蘭」，但係呢個名喺外交上有時候有爭議，因為喺愛爾蘭蓋爾文入面「Éire」可以指成個愛爾蘭島。1948年通過嘅愛爾蘭共和國法案規定「愛爾蘭共和國」係國家嘅正式名。
印歐語言係一個好大嘅語系，包咗好多隻南亞嘅主流語言以至絕大多數嘅歐洲語言－尼泊爾話、印度斯坦話、波斯話、烏克蘭話同俄羅斯話等嘅斯拉夫語言、法國話同意大利話等嘅羅曼語言、德國話、島嶼蓋爾特語言、英文..
基本文法係SVO型，文法上修飾動詞嘅成份，要擺喺動詞後邊，呢幾點同廣東話一樣。當中文法特點，係形容詞習慣擺喺，要修飾嘅名詞後邊，就好似廣東話入面嘅「椰青」、「豆腐膶」、「雞公」噉。廣東話反轉過嚟「紅花」、「白菜」都得，越南話就較少，除非係外來詞同漢越詞。
以前越南文一路用漢字寫，加啲自己創制嘅字，叫做喃字，夾雜喺傳統漢字中間，就同而家嘅廣東話書寫情況差唔多。後尾法國人殖民越南，為咗排斥中國對越南嘅傳統影響，割裂越南同中國嘅歷史文化聯繫，啲法國傳教士創制咗拉丁字母嘅越南文，由殖民當局同傀儡政權推廣，同時限制漢字同文言文行文，令到傳統漢字書寫方式式微。
網頁瀏覽器係一種顯示網頁伺服器或者檔案系統內嘅文件，同埋畀使用者同呢啲文件互動嘅軟件。常見嘅網頁瀏覽器包括Internet Explorer、Firefox、Safari、Chrome同Opera等等。
法文係好多國際機構嘅官方語言，譬如歐盟、國際奧林匹克委員會、世界貿易組織、北大西洋公約組織、國際足協、聯合國、萬國郵政聯盟、國際刑警等等。法語嘅地位喺十八、十九世紀達到巔峰，係外交場合嘅共通語，之後就俾英文取代。
公元四世紀，羅馬帝國統治今日法國一帶，拉丁話開始喺法國流行。到公元五世紀，拉丁話已成爲當地通行話，取代當地原先嘅凱爾特文。喺高盧境內，羅馬移民日多，高盧人同佢哋用嘅通用拉丁話，融合成為通俗拉丁話。與此同時，上層文人用嘅書面拉丁文，亦漸見衰退。
公元五世紀，民族大遷徙，外族入高盧，講日耳曼文嘅法蘭克人，同原先高盧境內講拉丁話嘅居民，兩語融合。法文開始冇咗非重音音節。六七世紀，大眾話變成種混合性語言。公元八世紀，查理曼帝國開始規範國內語文。到公元九世紀，拉丁話同日耳曼話，最終融合成羅曼文。
一零六六年，征服者威廉將法文帶去英格蘭，影響英文，所以英文字當中有好多都係源自法文。另一方面，十八世紀由於歐洲各國貴族欣賞法國嘅生活方式，法文亦成為宮廷嘅語言。直到二十世紀二十年代，法文都係歐洲外交場合嘅共同語言。
法文唔係聲調語言，高低音唔係要嚟分別意思，係要嚟分別語氣，有冇強調，係根據情況而轉變。法式法文，比利時法文同魁北克法文嘅高低音規矩係一模一樣。讀單字嘅時候，高低音唔重要，可以轉變，例如「papa」讀「霸巴」、「巴霸」或者「霸霸」都冇錯，都識聽，因為意思冇轉變。
法國曾經係世界超級大國，至今亦都仲係世界強國，所以法文喺世界上嘅影響力好大，係世界上其中一種重要語言。喺近代，廣州灣做過法國嘅屬領，而廣州亦有面積幾大下嘅廣州法租界，喺舊時嶺南地區係法國嘅勢力範圍，法國人曾經喺兩廣活躍過，所以粵語亦吸收咗啲法文詞。
希臘文分爲古代同現代兩期，古希臘文曾經係古希臘記錄文明成就嘅語言，到希臘化時期，古希臘文廣泛傳播，係創立基督教時所用嘅語言，譬喻新約聖經嘅原文就係用古希臘文寫嘅。羅馬帝國時期有大片地區嘅第一語言就係古希臘文，同時古希臘文亦係帝國內緊要嘅第二語言。
現代希臘文係從古希臘文度演變而成，有好多嘢變咗，不過亦有繼承。目前全球約有1300萬人用，主要喺希臘，現時係希臘嘅官方語言，同時亦係塞浦路斯共歐盟嘅官方語言之一。另外喺阿爾巴尼亞、土耳其細亞細亞地區亦有人講，比如伊斯坦堡嘅希臘人聚居區。
到咗廿一世紀初，樂理經已成為咗套龐大嘅理論體系，有齊成套樂譜方法嚟表示同記錄音樂，而對於樂理嘅藝術、哲學同科學研究仲產生咗大量嘅文獻資料－鍾意音樂嘅學者同第啲工作者都會寫文獻嚟傾樂理方面嘅嘢，交流對音樂嘅見解。
呢條問題就噉睇好似好簡單，但就算到咗廿一世紀初，音樂嘅定義喺音樂哲學上都仲係一條廣受爭議嘅問題。例如喺廿世紀曾經有人主張音樂可以定義做有組織嘅聲，但話咁快就有人發覺呢個定義唔掂－人講嘢產生嘅聲都係一種有組織嘅聲，語言會有文法，指定邊啲句子可以接受邊啲句子唔可以，即係話呢個定義包埋一啲直覺上認為應該唔屬於音樂嘅嘢，所以唔可以攞嚟做音樂嘅定義。
音符可以按音高特性嚟分做一組組，分做唔同嘅音階。一隻音階包含一組喺五線譜上面跟音高順序排嘅音符，通常會係大約一個八度咁長，例如頭先提到嘅 C 大調就係世上最常用嘅音階之一，C 大調以 C 音做基礎，將組音階裏面嗰啲聲由 C、D、E、F.
.. 噉低至高排，每個音符比打前嗰個高一個大二度，最高嗰個音符高最低嗰個大約一個八度。啲學樂器嘅人响彈 C 大調嗰陣，一般第一吓會彈中 C 個音，跟住手指下一吓就彈喺中 C 對上嗰個 D... 如此類推。
樂理上嘅研究會將唔同嘅和弦行進分門別類，包含思考「邊啲音符一齊響傾向會好聽」或者「邊啲和音傾向令聽嘅人產生乜嘢情緒」呀噉，而作曲嘅人會運用呢啲知識，作出能夠達到自己想要嘅效果嘅樂曲。順帶一提，唔同曲種偏好嘅和弦行進都唔同，例如眾體行進喺西洋古典樂裏面成日都見到，而另一方面，世界上有啲地區嘅傳統音樂反而係完全唔會使用和弦同和弦行進嘅。
協和同不協和係指當有多過一個音符一齊響嗰陣，聽音樂嗰個人對於呢啲一齊出現嘅聲之間「係咪有衝突」或者「呢幾吓聲一齊同時出現係咪好聽」嘅主觀感覺，如果話某柞一齊出現嘅音符「協和」，即係話啲人覺得呢柞音符一齊出現係好聽同令人舒服嘅，而如果話某柞一齊出現嘅音符「不協和」，即係話啲人覺得呢柞音符一齊出現係難聽或者令人唔舒服嘅，或者覺得嗰柞不協和嘅音符需要有啲嘢幫佢哋做解決，等佢哋感覺上「完整」啲。
旋律係指一柞俾聽嗰個人當佢哋係同一嚿物體嘅音符，可以算係音高同節奏嘅結合。一段旋律由一系列嘅聲組成，呢柞聲喺音階上相同或者唔同都得，呢系列嘅聲會由一段特定嘅高低關係同節奏組合埋一齊形成一個整體。旋律最定義嘅特徵係，當一個人聽到一首旋律嗰陣，會將首旋律視為一段能夠單獨噉存在嘅物體，唔會覺得段聲係「由某段音樂嗰度切出嚟、唔完整嘅」。
舉個例說明，Pop Goes the Weasel就係一首好出名嘅旋律，而附曲係一首包含咗 Pop Goes the Weasel 喺入面嘅樂曲，喺 Pop Goes the Weasel 首原先旋律之外仲加咗啲音符，不過就算將 Pop Goes the Weasel 嗰首旋律由首曲嗰度拆出嚟獨立噉播，多數聽眾嘅腦海都唔會浮現「呢段音樂唔完整」嘅諗法。
一首音樂通常會有段主旋律，係嗰首音樂嘅主要思想同情感嘅所在。主旋律會同啲和音一齊各自獨立噉響，但主旋律通常會大聲啲、獨特啲又或者係啲音高變化得勁啲，令到首主旋律比較大機會成為聽眾嘅注意力中心，例如正話提到嘅《C 大調第 16 號鋼琴奏鳴曲》－由《C 大調第 16 號鋼琴奏鳴曲》樂譜開頭嗰段經已睇得出，同首主旋律比起嚟，伴奏相當單調同重複－所以啱嗮攞嚟做主旋律嘅陪襯。
... 等等。順帶一提，啲人喺討論音樂嗰陣，好興用「有幾厚」嚟描述一首音樂嘅織體－如果話一首音樂嘅織體厚，即係話首音樂「分好多層」，有好多段唔同嘅旋律疊埋一齊組成，而如果話一首音樂嘅織體薄，即係話首音樂由得嗰一兩段旋律組成。
音樂可以用音樂元素嘅特性嚟分做唔同嘅曲種。「曲種要點分」呢家嘢可以有啲主觀，而且有啲曲種之間可能有重疊，事實上有唔少學者都喺度詏每一種曲種要點定義，甚至乎係詏「曲種」呢個詞要點定義。不過一般嚟講，冇人會否定音樂元素嘅特性可以攞嚟分曲種，屬同一隻曲種嘅音樂彼此之間有差異但喺某啲音樂元素特性上有共同點，例如用同一樣嘅拍號而且用同一種伴奏，所以鍾意隻曲種其中一首作品嘅人往往傾向都會鍾意屬同一隻曲種嘅其他作品。
音樂心理學係心理學嘅一門，專門研究音樂同心理現象之間嘅關係，廣義上可以算係樂理嘅一環。音樂心理學會用科學方法觀察人－甚至第啲動物物種－聽到或者創造音樂嗰陣展現嘅行為，並且嘗試剖析背後嘅心理機制。「研究心理機制」可以係指研究聽音樂或者創造音樂會造成嘅認知功能，又可以係研究音樂相關嘅活動會點樣影響情緒方面嘅體驗，再深入啲嘅研究仲會睇吓音樂元素嘅特性會點樣影響聽音樂嘅人嘅感受，例如「音樂速度提升會點樣影響聽嘅人嘅腦活動？
心流體驗係心理學上一個出名嘅概念，喺音樂教育上都會用到。心流體驗係一種俾人譽為最佳體驗嘅心理狀態。經歷心流嘅人通常係做緊某樣要求技術嘅活動，而佢做做吓一路做一路進入一個高度專注嘅狀態，感覺好享受嗰樣活動，一路直至活動結束為止，而且個人事後仲往往會變到好鍾意嗰樣活動，想玩完再玩。
喺 15 世紀之後，歐洲人因為科學革命同工業革命等嘅原因而成為世上最強盛嘅勢力，而且歐洲人响世界好多地方建立咗殖民地，令世界各地嘅人開始模仿歐洲人嘅文化同制度－包括佢哋對音樂嘅思想。到咗廿一世紀，歐美樂理成為咗國際樂理，世界各地從事作曲、演奏同跳舞等相關工作嘅人都會學歐美樂理。
以下係芭蕾舞上比較常用嘅詞彙嘅一覽表，包括咗跳芭蕾舞嗰陣時用嘅技巧、用具以至係芭蕾舞相關人員用嘅稱謂呀噉。呢個詞彙表以英國嘅皇家舞蹈學院嗰套做中心，噉係因為大中華地區－包括粵港澳地區在內－喺芭蕾舞制度上不嬲都係跟開英國嗰套標準嘅。
練功扶手係芭蕾舞堂常用嘅一種架生。練功扶手係一碌打橫、通常用木或者金屬造嘅長條，一碌練功扶手可以係鑲咗喺埲牆上面嘅，又或者係有兩條腳喺左右兩邊撐住嘅都得。喺使用練功扶手嗰陣，個學生會一隻手掹住條練功扶手，一路慢慢噉做出佢想練習嘅舞步。
無論初階定高階，一堂芭蕾舞堂通常都係以喺練功扶手側邊嘅運動開始嘅。個老師會首先要啲學生喺掹住條扶手嘅情況下，練習嗰堂要學同練嘅舞步，等到佢哋曉正確噉做出個舞步，個老師好多時就會攞走條扶手，要啲學生唔扶住任何嘢做出啱啱學咗嘅舞步。
芭蕾舞傘裙係女芭蕾舞蹈員表演嗰陣通常會著嘅一種裙，多數著喺腰咁高嘅位置，比較短，頂櫳去到大髀咁長，而且硬淨過一般嘅裙，喺個女舞蹈員做一啲旋轉性嘅舞步嗰陣會跟住旋轉，形成一種特殊嘅美感。順帶一提，浪漫芭蕾舞當中嘅芭蕾舞裙會比較長，可以一路落到遮住埋對細髀。
舞蹈腰帶係男芭蕾舞蹈員會著住喺佢哋緊身褲裏面嘅一種底褲。舞蹈腰帶前面會包嗮下體，後面就會係一條帶噉，最大特徵係硬淨過一般嘅底褲，幫到手固定個男舞蹈員嘅下體－等佢喺著住緊身褲跳舞嗰時，唔會因為俾人睇到佢下體嘅形狀而引起尷尬。
芭蕾舞軟鞋係專門設計嚟俾人跳芭蕾舞嗰陣著住嘅輕質軟鞋，材質由軟嘅皮革以至帆布都有。喺色水方面，女舞蹈員通常會著粉色嘅軟鞋，而男舞蹈員通常會著白色或者黑色嘅。順帶一提，啲芭蕾舞蹈員揀緊身褲嗰時興揀一啲同自己對鞋一樣色水嘅，等自己可以做到望落好似冇著鞋跳舞噉嘅視覺效果。
足尖鞋係一種為女舞蹈員特別設計嘅芭蕾舞鞋。呢種鞋喺腳尖個位特別加強咗，令到著住佢嘅舞蹈員能夠做完全腳尖企做一段長啲嘅時間。一個專業嘅舞蹈員著住呢啲鞋嗰時，通常會係噉勁做腳尖企－將自己全身重量施落去對鞋嘅腳尖位度，所以一對足尖鞋好多時著得嗰十零廿個鐘頭已經開始爛－相比之下，一對普通嘅芭蕾舞鞋喺正常情況下，閒閒地起碼可以著成兩三個月。
芭蕾舞技巧泛指跳芭蕾舞嗰陣用到嘅技巧，涉及個舞蹈員嘗試用特定嘅方法嚟郁自己嘅身體各部份，並且喺舞台上有美感噉移動，達到令觀眾覺得賞心悅目嘅效果。芭蕾舞技巧可以視乎門派而有所差異，例子可以睇吓芭蕾舞手位。
擺位形容一個芭蕾舞蹈員嘅身體各部位喺做一個舞步嗰陣擺得好唔好，例如一個芭蕾舞老師喺觀察一個學生練舞嗰陣，可能會同佢講，指出佢個頭嘅擺位唔正確，又或者話佢手腳擺位唔好等等，就會用到「placement」呢個字。
轉向旋轉係一種基本舞步，涉及個舞蹈員由第三或者第五腳位起始，用 relevé 進入兩隻腳都半腳尖企或者腳尖企嘅狀態，跟住再旋轉一個圈，途中靜靜雞兩隻腳前後互換，最後再落返地成企定定嘅腳位。轉向旋轉係一種芭蕾舞堂當中好常做嘅運動，因為呢個動作相當講求平衡力，而且轉向旋轉就連喺舞台上嘅實際表演當中都會用到。
唔同嘅芭蕾舞門派對手位嘅定義有啲唔同，可能會用同一個名指唔同嘅手位，又或者有第啲門派冇嘅手位，例如俄羅斯派嘅芭蕾舞會用三個手位，而其他主要門派興用五個。大中華地區啲芭蕾舞老師多數都係用英國皇家舞蹈學院所指定嗰套手位嘅。
手臂運行指一個芭蕾舞蹈員手臂嘅郁動，係芭蕾舞堂上成日會做嘅一種運動，用嚟教初階學生熟習啲手位。喺芭蕾舞堂做手臂運行嗰陣，個學生會將手臂移去唔同嘅手位，例如一個基本嘅手臂運行運動涉及個學生雙腳唔郁，並且將手臂由第五位移去第一位，再移去第二位，再返去第五位。
髀伸展係芭蕾舞堂上成日會做嘅一種簡單舞步，用嚟教初階學生熟習啲腳位同埋學做腳尖企。做髀伸展嗰陣，個舞蹈員會首先以其中一個腳位企定定，一隻手掹住條練功扶手，上身保持垂直，然後其中一條髀要伸展向側、向前或者向後跣出去，遠離另外嗰條髀，伸展嗰條髀喺去到最遠嗰點嘅時候要淨係腳尖掂地，所以同時冇伸展嗰條髀就要負責支撐住成個身體嘅重量。
鐮刀腳係芭蕾舞學生常犯嘅一種錯誤，指個學生其中一隻腳嘅角度唔靚，搞到由前面睇隻腳望落好似向內拗咗噉樣。例如係喺做 tendu 嗰陣，伸咗出去嗰條髀喺伸到最盡嗰一刻應該係成條髀同隻腳板形成一條直線、而且淨係腳尖掂到地嘅，但好多時一個學生可能因為條髀未夠力等嘅原因，所以唔覺意係噉咦屈曲咗隻腳板，無意中想用隻腳板嘅力支撐住身體－形成隻腳板好似把鐮刀噉向內「拗」咗。
解離係一個簡單嘅動作，指個舞蹈員由某一個腳位將其中一隻腳移去tendu 嘅狀態，跟住再喺兩髀都伸到直一直嘅情況下，將伸出去嗰隻腳抬起離地30 至 45 度咁大嘅角，並且維持喺嗰個狀態唔郁若干時間，再落返地。
抽起係髀嘅一種位置。喺做抽起嗰陣，個舞蹈員其中一條髀要企定定而且伸到直一直做支撐，而另外嗰隻髀就要外開兼且喺腳板一路掂住支撐髀嘅細髀嘅情況下，慢慢噉向上移，抬起髀嘅大髀同細髀之間成嘅角度要慢慢變細，直至條抬起髀嘅腳板掂到條支撐髀嘅膝頭為止。
跗係腳位置嘅一種，指個舞蹈員其中一條髀做好似 retiré 噉嘅動作，用冇抬起嗰條髀支撐身體，但抬起髀淨係抽起少少，形成抬起髀嘅腳尖處於支撐髀嘅細髀同腳踭之間嘅位置嗰度。喺多數芭蕾舞流派當中，跗仲可以分做向前同向後兩種，而俄羅斯嘅華加諾娃派當中仲有所謂嘅包裹跗，指個舞蹈員將抬起髀嘅腳踭放喺支撐髀嘅前方，但抬起髀嘅腳板就要「包裹」住支撐髀嘅細髀下橛，令到抬起髀嘅腳尖掂到支撐髀嘅腳踭後方。
傳統上，女舞蹈員嘅行禮動作係屈膝禮。喺做屈膝禮嗰時，個舞蹈員要雙手外開，將其中一隻腳半腳尖企，另外嗰隻腳完全掂地，跟住腳尖企嗰條髀要喺腳板掂住地板嘅情況下跣去身體後面，然後個舞蹈員兩隻髀要一齊係噉咦屈曲。
延伸發展涉及個舞蹈員用 retiré 將佢其中一條髀抬起，而喺條抬起髀去到最高點之後，抬起髀要向前、向側或者向後伸展。全程條支撐髀都要伸到直一直，而且條抬起髀嘅移動速度要均一，然後條抬起髀要落返地成 tendu 噉嘅狀態，通常最後條抬起髀會返埋去條支撐髀度，成一個企定定嘅腳位。
經過係一種簡單嘅初階舞步，涉及個舞蹈員抬起一隻本嚟喺另一隻腳板後面嘅腳板，令佢變成喺前面，通常做法係要抬起髀會先做一個 retiré，然後當抬起髀嗰隻腳板嘅腳尖掂到支撐髀嘅膝頭嗰陣，個舞蹈員要乘勢將嗰隻腳板移向支撐髀個膝頭嘅後面，最後再落返地板。
擰膊頭指個舞蹈員係噉咦擰轉條腰，令到一邊膊頭移去腰嘅前面，而另一邊膊頭就移去腰嘅後面，通常個頭會係噉咦擰向前面嗰邊膊頭指向嘅地方。喺做擰膊頭嗰陣，個舞蹈員要做到好似成個上半身慢慢噉旋轉嘅美感，而唔係淨係膊頭擰轉咗方向。
貓舞步之所以有個噉嘅名，據講係因為呢個舞步誕生嗰陣有傳說話貓喺跳嗰陣會前雙腳離地先，再後雙腳離地，然後前雙腳落地先再後雙腳落地－而貓舞步好相似，涉及一隻腳離地先，跟手離地先嗰隻腳會落地先。但考究證實，冇人證實過貓真係興噉樣跳嘅－呢個只不過係一個都市傳說，但芭蕾舞界到咗家吓都仲係鍾意用「貓舞步」嗌呢個舞步。
交織舞步係一種中階舞步，涉及個舞蹈員由某一個腳位一嘢跳起，喺空中嗰度雙髀互相拍打若干次，再落返地成企定定嘅腳位。喺現實嘅應用當中，啲人用「交織舞步」呢個詞嗰時通常都會將佢掕住另外一個字，個字表示空中雙髀拍打嘅次數，例如「entrechat quatre」係指個舞蹈員喺空中雙髀拍打兩吓－「quatre」係法文入面「四」噉解，兩條髀都拍打咗兩吓，所以總共算四吓，而「entrechat six」同「entrechat huit」等嘅詞彙可以用同一道理想像。
刺步旋轉係女舞蹈員常用嘅舞步。喺做刺步旋轉嗰陣，個舞蹈員用 piqué 嘅方式將身體重心一嘢移去一隻腳尖企或者半腳尖企嘅腳掌嗰度，跟手再用嗰條髀做軸心旋轉，令到另外嗰條髀劃過空中，最後仲可以乘勢停低變成阿拉伯斯卡舞姿嘅姿勢。
波蘭舞步個名嚟自同名嘅波蘭民族舞蹈，喺古典芭蕾舞步當中通常指一個簡單舞步。芭蕾舞嘅波蘭舞步指個舞蹈員由一個企定定嘅腳位開始，然後用 tendu 嘅方式將一隻腳向前移動，跟住嗰隻腳著地成半腳尖企狀態，同時另外嗰隻腳進入半腳尖企狀態同向前踏，然後再以呢個方法行多一步，然後再變返做兩腳完全掂地做一個腳位，下一刻起始嗰條髀要 plié 而另一條髀要掃向前。
華爾茲舞步係一個中階舞步，成日俾女舞蹈員用嚟喺舞台上優雅噉移動，要做一個華爾茲舞步，個舞蹈員會用 fondu 將其中一隻腳伸出，然後伸出去嗰隻腳會落地成半腳尖企或者腳尖企，同時另外嗰條髀會掃向前，而呢條髀嘅腳尖去到目的地嘅同時，另外嗰隻腳會完全掂地並且成 fondu 狀態，如是者重複若干次，令個舞蹈員可以向任何方向移動一段距離。
複合舞步係指一個由簡單啲嘅舞步組成嘅舞步。例如 assemblé 呢個舞步涉及個舞蹈員喺起跳之前做一吓 plié，所以 plié 係 assemblé 嘅其中一個組成部份，而聚合舞步就屬於一種複合舞步。
腳尖企係一種好出名嘅進階芭蕾舞技巧，指個舞蹈員跳舞嗰陣淨係腳尖掂地－即係齋靠啲腳趾嚟支撐嗮成個身體嘅重量，目的係要令個舞蹈員望落好似無重量噉，達到一種輕盈嘅美感，所以喺女舞蹈員當中零舍常見。芭蕾舞當中有啲鞋係有特別設計嘅，經過強化所以能夠撐住個舞蹈員成個身體嘅重量。
腳尖跑指個舞蹈員由進入第五腳位雙腳腳尖企或者半腳尖企，並且喺一路維持 relevé 、雙髀大髀掂住而且一前一後嘅情況下進行向前、向後或者向側嘅移動。「女舞蹈員喺完全腳尖企之下嚟做腳尖跑」係古典芭蕾舞最令人印象深刻嘅嘢之一。
拍檔跳舞係指兩個舞蹈員一齊合作跳舞。喺拍檔跳舞嗰陣時，兩個舞蹈員會務求配合對方嚟跳，達到和諧同互相協調嘅動作。對於男芭蕾舞蹈員嚟講，拍檔跳舞係相當要求體力嘅，因為好多時佢哋都要喺拍檔跳舞嘅過程當中捧起自己舞伴、接住跳起嘅舞伴、甚至乎捧住自己舞伴行一段距離，而且佢哋仲要喺舞伴跳起同做腳尖旋轉嗰時負責做支撐嘅工作。
高舉係指 partnering 當中其中一方捧起另一方嘅技巧。喺最簡單嗰種情況下，女主角會做一啲姿勢，然後女主角一路做一路俾男主角舉起佢，令女主角成為全舞台嘅注意力焦點。高舉通常係比較進階嘅芭蕾舞先會做嘅，因為呢個動作要求相當強嘅體力，而且對男主角嚟講，做得唔正確會有機會搞到佢腰背受傷。
一字馬係指一個人兩條髀向相反方向伸展，可以係一條向左一條向右，又或者一條向前一條向後都得，而且兩條髀成 180 度角。一字馬喺多個進階舞步當中都會用到，好似係 grand jeté 噉，就要求個舞蹈員喺跳到最大高度嗰陣雙髀成一字馬。
阿拉伯斯卡係一種常見嘅舞步，指個舞蹈員用其中一條髀支撐住成個身體，而另一隻髀就抬高去身體後面，上身係噉咦傾前少少，條抬高咗嘅髀要伸到直一直，抬高嘅角度由 20 度左右嘅低角以至大過 90 度角嘅都有，例如所謂嘅傾斜阿拉伯斯卡噉，就係指抬髀角度高到抬起髀嘅腳板位置高過個頭。
做阿拉伯斯卡舞姿嗰陣手臂嘅位置唔定。阿拉伯斯卡舞姿目的係要令成個身體形成一條由膊頭一路延伸落去抬起咗嗰條髀嘅腳趾尾嗰度嘅線條，達到一種美感嘅效果。要留意嘅係，芭蕾舞蹈員喺抬起髀嗰時，抬起髀嘅腳板要係噉咦擰轉少少，令到隻腳板腳甲嗰面對住觀眾，噉樣做嘅話個腳踭就唔會阻礙到條髀所形成嘅線條。
鶴立式舞姿涉及個舞蹈員用其中一條髀企喺度，而另外嗰條髀抬起、膝頭屈曲、大髀同細髀成大約 90 度角，而手臂嘅位置同抬起嗰條髀要抬幾高角度就唔定。抬起嗰條髀可以喺身體嘅後面、前面或者側面都得，睇情況而定。
支撐住身體嗰條髀可以屈曲或者伸直，而嗰條髀隻腳掌可以係平放嘅，又或者係腳尖企或者半腳尖企嘅。向後抬髀嘅鶴立式舞姿同阿拉伯斯卡舞姿另一個重要分別係，一個芭蕾舞蹈員喺做鶴立式舞姿嗰陣個上身要盡可能垂直，唔似得阿拉伯斯卡舞姿噉向前傾。
魚衝式舞姿係雙人舞常用嘅一種舞步，涉及一個女舞蹈員 retiré 佢其中一條髀，再由做佢舞伴嗰個男舞蹈員捧住佢，令佢好接近地板噉「飄」過若干距離－就好似一條游過河床嘅魚噉。魚衝式舞姿好多時係由個女舞蹈員做嘅阿拉伯斯卡做起始嘅，當個女舞蹈員做緊阿拉伯斯卡，要轉換做魚衝嗰陣，個男舞蹈員通常會用佢兩隻手分別托住佢舞伴條腰同抬起髀嘅大髀，再將自己身後嗰隻腳移位變成魚衝式嘅位，跟住個女舞蹈員就可以乘勢改變姿勢變成魚衝式。
雀躍係男舞蹈員成日會喺舞台上做嘅一種快板，涉及個跳起嘅舞蹈員喺半空嗰度兩條髀互相打擊。雀躍分大同細兩種，細雀躍涉及個舞蹈員雙髀喺同上身成大約 45 度角嗰時打擊，而大雀躍就涉及個舞蹈員雙髀同上身成差唔多 90 度嘅高角嗰時打擊。
大轉步係一個強力嘅高階舞步，通常係由男舞蹈員做嘅。喺做大轉步嗰陣，個舞蹈員會一路成個身旋轉，一路將其中一條髀用 grand battement 嘅方式一嘢掃向半空，然後掂住地嗰條髀一撐起跳，再將跟尾髀用 grand battement 嘅方式掃去一個高過另外嗰條髀嘅空中，跟尾髀喺空中劃過一條弧線，再先過另外嗰條髀著地。
隆隆係一種相當高難度嘅進階舞步，涉及個舞蹈員，首先其中一隻腳向側進入 dégagé 狀態，跟住嗰隻腳喺半空做一個 用髀畫圈 rond de jambe，同時另一條髀一嘢起跳同埋喺半空做一個 rond de jambe，最後用第五腳位著地。
大貓舞步係 pas de chat 嘅一個變種，涉及個舞蹈員喺空中嗰陣一路維持住帶頭髀 battement 式伸直抬起並且同上身成 90 度角，而跟尾嗰髀成 retiré 噉抽起咗嘅狀態，而且雙髀一路維持呢種狀態直到要落地為止。
Aplomb，粵文可以譯做「自信」或者「穩重性」，大致係指一個芭蕾舞蹈員跳舞嗰陣時嘅功架。一個具有 aplomb 嘅芭蕾舞蹈員會有能力好穩陣噉樣做出垂直嘅姿勢同動作，而且具有完美嘅平衡力，令到觀賞佢跳舞嘅人完全唔會擔心佢做啲高難度嘅舞步嗰陣會整親。
Ballon，粵文可以譯做「輕快優雅」，係形容芭蕾舞舞姿嘅一個詞語。一個跳舞嗰陣展示出 ballon 嘅芭蕾舞蹈員步法會好輕盈，望落好似完全唔使用力就跳得起、離地嗰時望落會好似飄緊，而落力嗰時感覺會好似冇重量嘅噉。
伸展係指一個舞蹈員抬起一條髀同將條髀維持喺半空嘅能力。一個具有高伸展能力嘅舞蹈員喺抬起咗一條髀嘅情況下－例如係做緊阿拉伯斯卡或者 attitude 等嘅舞步－能夠將支撐髀保持伸直、上半身擺位正確、腳掌指向正確方向、而且喺幾秒之內完全保持到平衡。
扶把練習指喺練功扶把嗰度進行練習，通常會喺芭蕾舞堂前半橛進行。扶把練習通常會係做一啲比較簡單嘅舞步，例如係 plié、tendu、rond de jambe、retiré 同 battement 等等。
十字形噉做係芭蕾舞堂上常用嘅一個詞，係個老師叫個學生將同一個舞步做四吓，第一吓向前，第二吓向側，第三吓向後而跟住第四吓向側，又或者前後掉轉都得。舉個例說明，喺堂上，個老師可能會要班學生做「十字形噉做 tendu」，意思即係叫佢前做一個向前嘅 tendu，再做一個向側嘅 tendu，再做一個向後嘅 tendu，最後再做一個向側嘅 tendu，最後返去原先嘅腳位企定定。
鐘擺係扶把練習當中嘅一種運動，涉及個學生重複噉將自己其中一條髀向前向後來回噉做 battement－就好似鐘擺噉樣。同時，個學生上身會隨住條髀嘅擺動而係噉咦向前或者向後傾。呢種運動有助提升一個學生髖關節嘅柔軟度，有陣時老師喺芭蕾舞堂會攞呢種運動嚟幫啲學生熱身。
快板係指一啲又快又充滿能量嘅舞步，可以分做好多種，而涉及親個舞蹈員跳起嘅舞步冚唪唥都屬快板。喺一堂芭蕾舞堂當中，呢類舞步通常係臨尾聲先至喺中心練嘅，因為啲學生通常都係喺課堂嘅尾聲嗰陣最處於熱好身嘅狀態。
漸進芭蕾技巧係喺 2010 年代由澳洲芭蕾舞蹈員同芭蕾舞老師瑪莉·華頓馬康開發嘅一套芭蕾舞教學方法。喺最簡單嘅情況下，PBT 涉及俾學生瞓平喺地下，並且將兩隻髀放喺健身波上面做出芭蕾舞舞步，嚟訓練學生嘅肌肉記憶同核心肌嘅穩定性。
騎士係指一個負責做女主角舞伴、但本身並冇故仔角色嘅男舞蹈員。舉個例說明，《合桃鉗》呢一齣芭蕾舞劇當中嘅糖梅仙子係一個好重要嘅女主角，而喺佢要跳舞嗰陣，通常都梗要有個男舞蹈員傍住佢、做佢舞伴，但呢個男舞蹈員喺合桃鉗個故仔當中並冇相應嘅角色。
伴舞隊係舞蹈員嘅一種，屬個芭蕾舞團當中嘅永久性成員。一個芭蕾舞團嘅伴舞隊組成主要舞蹈員嘅骨幹，佢哋通常會一個團隊噉跳舞－而唔似得王子同公主等嘅主角噉，會單獨噉跳做觀眾注意力嘅中心。雖然伴舞隊好多時都俾人覺得佢哋冇主角咁樣眼，但做伴舞隊查實好講求默契，喺舞台上要曉互相配合同步噉做出舞步，係芭蕾舞表演當中不可或缺嘅一部份。
一級藝術家係高藝術家一級嘅舞蹈員，多數會繼續做伴舞隊嘅工作，但因為佢哋舞技高過藝術家級嘅舞蹈員，佢哋比較有機會擔當伴舞隊當中一啲樣眼啲嘅角色，例如係《天鵝湖》入面嘅小天鵝噉。如果個一級藝術家舞技夠好，個舞團諗住升佢職嘅話，佢有機會做變奏舞。
獨舞員係再高一級嘅舞蹈員，顧名思義係指一啲正式開始可以做變奏舞嘅舞蹈員。喺一齣芭蕾舞劇當中，獨舞員主要係負責飾演一啲有名、有機會做變奏舞嘅配角，例如係《睡公主》當中嗰啲仙子噉。一個芭蕾舞團一般會有 15 到 20 個獨舞員。
一級獨舞員再高一級嘅舞蹈員，仲係負責飾演一啲有名、有機會做變奏舞嘅配角，但會擔當呢類配角當中樣眼啲嗰啲。一級獨舞員會有機會升做首席舞蹈員，而當個首席舞蹈員因為受咗傷或者點而跳唔到舞嗰陣，通常就會由一級獨舞員負責頂佢個位。
首席舞蹈員係一個芭蕾舞團入面最高級嘅專業芭蕾舞蹈員，會喺芭蕾舞劇當中飾演主角，並且做大量嘅變奏舞，例如係《天鵝湖》當中嘅王子同公主或者《合桃鉗》當中嘅女主角卡拉娜同合桃鉗等等多數會由個芭蕾舞團嘅首席嚟擔任。
芭蕾舞大師係芭蕾舞團當中嘅一個職位，係舞團藝術人員嘅一部份。芭蕾舞大師嘅主要職責係指導個舞團入面嘅舞蹈員，例如係日日朝頭早帶領成個舞團嘅舞蹈員綵排當日要跳嘅舞，又或者係教啲舞蹈員微調自己嘅舞姿... 等等，而當個舞團要表演一齣芭蕾舞劇嗰時，佢哋啲芭蕾舞大師會係首先開始練要跳嘅舞嘅，跟住班芭蕾舞大師就會負責教個舞團啲舞蹈員跳，並且監督佢哋成個綵排過程。
大舞段係指一場芭蕾舞表演當中專門編嚟俾某一班舞蹈員展示自己舞技嘅大型舞段，一般都俾人認為係一場芭蕾舞表演當中最引人注目嗰一個部份。一場大舞段會以起曲做起始，及後有場大慢板，而最後係收尾嘅係終曲。喺大慢板同終曲之間，個排舞師有陣時會加插一截由伴舞隊所跳嘅舞段，又或者係一截由首席或者半獨舞員所跳嘅變奏舞，再唔係兩樣都有。
變奏舞係指一個芭蕾舞蹈員一個人獨力跳一場舞。啲人喺傾一場芭蕾舞表演嗰陣成日會用呢個字，用「某個角色變奏舞」嚟指嗰一場表演當中某一段涉及嗰個角色自己一個人跳嘅舞，例如喺《睡公主》呢場芭蕾舞劇當中，就會有「王子變奏舞」同「公主變奏舞」呀噉。
喺一場表演當中，當一個芭蕾舞蹈員做變奏舞嗰時，其他舞蹈員通常會行埋一邊，等佢可以成為注意力嘅中心。對於一場芭蕾舞表演嚟講，變奏舞嘅功用包括咗幫手令觀眾嘅注意力集中喺王子同公主等嘅主角身上，而且做得主角嘅，通常都表示佢哋係個舞團當中最有料到嘅舞蹈員，所以變奏舞嘅功用仲包括可以俾最勁嗰啲舞蹈員展示自己嘅舞技。
結局係指一場芭蕾舞劇嘅結尾。喺古典芭蕾舞當中，一齣芭蕾舞劇實會有故仔，而故仔就梗要有結局，通常一齣芭蕾舞劇最後嗰場舞段就要負責令氣氛去到高潮，再總括成齣劇個故仔，等齣芭蕾舞劇可以完滿噉落幕－呢個舞段就係芭蕾舞上所講嘅結局。
氣勢舞呢個詞源自西洋古典樂當中嘅詞「bravura」。「Bravura」大致上指「用嚟曬個表演者嘅技術嘅表演」，而喺芭蕾舞上，呢個詞多數用嚟形容一啲排舞上好大膽、要求高技術嘅舞段－呢啲舞段好多時編嚟係為咗要曬個舞蹈員嘅舞技嘅。
喺芭蕾舞上，好多時講嘢嗰陣，講嘢嗰個人會需要掕個數字喺某一個行話詞彙嗰度，例如大雙人舞係指由兩個舞蹈員跳嘅大舞段，大三人舞係指由三個舞蹈員跳嘅大舞段... 等等。而因為現有嘅芭蕾舞技巧同概念大多數都係源自法國嘅，所以傳統上，芭蕾舞溝通用嘅數字多數都會係用返法文數字。
小型音樂會喺芭蕾舞上係指一場由一班人數少嘅舞蹈員所跳嘅小型表演。喺實際應用上，小型音樂會通常都係由芭蕾舞學校搞嚟俾啲一班學生做表演嘅，用意在於俾啲學生熟習吓喺台上表演同團隊跳舞，而且如果跳小型音樂會嗰班學生係細路嘅話，小型音樂會亦都幫到手向家長展示啲學生嘅學習成果。
樂理泛指對音樂嘅理論性研究。樂理上嘅思考會分析聲嘅性質，以及呢啲性質點樣影響一首音樂「好唔好聽」。有唔少跳芭蕾舞嘅人都會學少少樂理，尤其係有關節奏方面嘅嘢，用意在於想要理解點樣分析一首音樂同埋點樣用自己嘅動作配合音樂。
音樂係一種有組織性嘅聲，涉及作曲嘅人喺時間當中編作聲－一首音樂會通過運用音高、和音、節奏、旋律同音色等嘅元素嚟安排一段段嘅聲，務求令聽嘅人有賞心悅耳嘅感受。音樂理論上嘅研究會對呢啲唔同嘅音樂元素作出分析，嘗試了解唔同嘅音樂元素組合會點樣影響一首音樂「有幾好聽」。
呢條問題就噉睇好似好簡單，但就算到咗廿一世紀初，音樂嘅定義喺音樂哲學上都仲係一條廣受爭議嘅問題。例如喺廿世紀曾經有人主張音樂可以定義做有組織性嘅聲，但人講嘢產生嘅聲都係一種有組織性嘅聲－即係話個定義包埋一啲直覺上認為應該唔屬於音樂嘅嘢，所以唔可以攞嚟做音樂嘅定義。
越南國語字，越南話叫國語字，係實際上用嚟寫越南話嘅主要文字，屬於拉丁文字。越南國語字係根據葡萄牙話同埋意大利話文本啲拼寫規則創建嘅 ，尤其係葡萄牙文。呢種字母最早係由啲葡國傳教士由拉丁字母改出嚟、之後由法國傳教士標準化並由法屬南圻、法屬印支當局推行。
本書裏便就使有一個名「chữ quốc ngự」嚟意指越南話拉丁文。第二本書係用法文寫嘅一本安南語法書，係《Abrégéde grammaire annamite》。喺本法文書裏便，越南語拉丁文喺法國話裏便叫做「l' alphabet européen」。
《詞典》份越南字母表啲字母少過當代嘅越南字母。符號似ă, â, ê, ô, ơ, ư啲當代嘅越南字母，已經有喺《詞典》當中、之作者並冇當佢哋係獨立字母。喺《詞典》裏便，任何由元音字母佮埋一個或者兩個變音符組成嘅符號都冇被當作係單獨嘅字母、而係著當作同佢哋裏便啲元音一類噉睇，而唔係似當今噉樣著當作係戥原始字母並排嘅其他字母。
字母 ꞗ 同 đ 喺《詞典》度冇大細寫分。字母 ꞗ 同 đ 又唔係大寫亦都唔係細寫。若果衹用《詞典》啲大寫作大寫字母，噉越南同奈同埋林同省嘅名就必須寫成 đồng Nai 同 Lâm đồng。而今字母 đ 有埋大細寫，đ 俾認做 đ 嘅細寫、而佢個大寫形式就係 Đ。
雖然係噉，喺官方行政文本度，呢啲字母照舊得使用嚟根據啲民族嘅語言寫出啲特定名字。例如，廣南省南江啲公社名好似 Zuôih, Jơ Ngây, Za Hung……多樂省 Ea H'leo 縣 Ea Wy 社、Cư Kuin 縣 Cư Ê Wi 社……得農省嘅 Cư Jút 縣。
啲表明雖然缺乏法理嘅嚴格性，之但係喺越南嗰四個字母的確係默認有嘅。有過建議話「 F，J，W，Z 唔可以俾排除喺字母表之外」 ， 認為要建立一個包括澌國家啲語言啲基本要素嘅普通話、確保嚴格遵守到啲法律文本、同埋教啲學生正確噉讀出佢哋自己家鄉嘅名。
有意見認為話、要補充埋四個字母F、J、W、Z到國語字字母表度，嚟令到佢哋個使用合法化，以適應現代越南話嘅發展。雖然字母表裏便冇F，J，W，Z 字母，之越南人喺單詞裏便遇到啲字母嗰陣，通常一係正確噉攞對應音讀返，一係直程攞英語讀返。
拉丁字母嘅手寫字體包括兩大類，即印刷體同草體，每個類別都包括有好多互相之間唔同嘅字體。喺印刷體當中啲字母字形似嗮書報上啲印刷字一樣，係分開噉寫嘅、冇連埋一齊。草體裏便啲字母就連埋一齊。印刷體啲字易明但寫得慢，草體寫得快啲但又難明啲。
啲草體喺越南學校教開嘅，係英國嘅圓體。英國圓體係喺十七世紀末於英格蘭誕生，佢係修改自法國圓體。顧名思義，法國圓體係由法國人創嘅。到18世紀，英國圓體已傳播到並廣泛噉用喺成個歐洲，包括埋法國、呢個為英國圓體嘅創造提供過材料嘅埞。
越南國語字係十七世紀初喺葡國讚助下，由耶穌會啲修士喺越南傳天主教嗰陣整出嚟嘅。弗朗斯士歌·德·比那係第一位精通越南話嘅傳教士，並開始開發透過拉丁字母記錄越南話嘅方法。喺1651年，喺羅馬嘅立比·亞歷山大·德·羅治士透過字典 Dictionarium Annamiticum Lusitanum et Latinum 系統化、制度化唨個國語字。
佢話，佢編寫字典係根據加士巴·多·阿馬羅同晏敦尼奧·巴波沙佢哋嗰兩本字典。喺越南國語字嘅早期歷史當中，其他值得提到嘅啲傳教士包括 Francesco Buzomi ，  Christoforo Borri ， Girolamo Maiorica 同 Antonio de Fontes ，佢哋都有促進到國語字嘅發展。
由於越南漢學嘅統治性地位，國語字雖然建立、發展有300幾年歷史，都未夠普遍到得睇作係正式文字。直至19世紀尾法國入侵跟佔領唨南圻嗰陣，佢個名同地位先得確立落嚟。1869年2月22號，副提督瑪麗·古斯塔夫·赫克托·奧伊簽唨一條法令，規定喺交趾支那啲公文裏便用國語字替代漢字。
1879年1月1號，又有命令確定正式文件准衹使國語字。同年，法屬政權引國語字入到教育領域，開始喺南圻啲村社教國語字。為唨鼓勵國語字嘅傳播工作，南圻屬地當局仲喺1880年6月14號發布唨一條法令，畀啲識寫國語字嘅鄉紳得減少或者免除人身稅同埋免埋徭役。
1915年，儘管啲學者反對，最屘一次鄉試考試仲係喺北圻舉行。喺中圻，於農曆戊午年11月26日啟定帝正式廢除唨科舉，而1919年係喺順化進行科試嘅最屘一年。自此，國語字成為唨越南人表達嘅唯一方式，同時漢喃嘅地位就墜落嚟，雖然仲未完全消失，但都逐漸噉屬於過去噉。
同時，都有一啲儒家成員了解到國語字嘅價值、其中包括有東京義塾，鼓勵接受國語字並憑呢個嚟提高公眾知識水平、改善社會、喚醒愛國精神、動員起越南人啲對抗法國殖民主義嘅力量。據此，國語字唔單之係一種讀寫手段，仲有褦埋政治運動同國民命運嘅含義。
通過編纂研究、報告文學、評論、遊記噉嘅形式，《南邦雜誌》、《東洋雜誌》同埋自力文團嘅一系列帶新思想、新風格小說跟新詩，同埋好多其他作家都證明唨國語字功能之全面，所以1945年以後，後繼政權都認可呢種文字。
喺20世紀下半葉，國語字進行唨更正，其中包括跟越南社會主義共和國實施嘅教育改革有關嘅文字修訂。因為當時有超過400萬海外越南人，再加上國內教育改革嘅好壞有差，引致啲人喺國語字嘅觀念跟使用上有一定嘅分別，具體取決於每個人享受到嘅教育嘅水平。
儘管着喊做「國語字」，但而今實際上衹得認為係「寫國語嘅字」，而喺國家層面未有任何文件規定到攞呢套文字作為「國字」。越南2013年社會主義共和國憲法第三項第五條第一章規定「國家語言係越南話」，申明到越南話係越南嘅語言，但冇提及文字或「國字」。
根據由教育同培訓部於2008年5月25日組織嘅「紀念國語傳播協會成立70週年儀式」份資料文件 ， 個會於1938年5月25日成立，到1938年7月29日得法國東京總督認可合法性。呢個係「國語字」地位嘅一個明確里程碑。
英文方言係指英格蘭話嘅唔同方言。唔同地區嘅英格蘭話往往會有些少差異，例如廿一世紀初嘅英式英文興嗌瓢蟲做 ladybird 而同期嘅美式英文就興嗌瓢蟲做 lady bug，不過呢啲方言之間仲係有咁上下相似，彼此能夠通到話。
因為單一嘅凸字單位可以表示嘅字數有限，唔同用途往往要用唔同嘅凸字，唔同嘅國家用嘅凸字都會有啲唔同。為咗解決呢啲問題，負責北美凸字標準嘅 Braille Authority of North America喺1991年研究統一各種英文凸字嘅可行性，1993年 International Council on English Braille決定做。
Natural Language Toolkit，簡稱 NLTK，係 Python 一個專用嚟幫手做英文自然語言處理嘅函式庫。NLTK 包含咗多種 NLP 成日要用嘅功能，例如係畀用家齋靠一句陳述式就產生到一樖分析樹，分析樹可以攞嚟分析句子嘅文法結構。
梵文喺南亞同東南亞嘅地位，同歐洲希臘文同拉丁文一樣咁特殊。佢影響、發展成今時今日好多種話。喺經典時期之前，梵文以吠陀梵文出現，呢隻文就出現喺梨俱吠陀上面，係現存最古老嘅梵文。吠陀梵文可以推上公元前1500年，係印歐語系最古老嘅成員之一。
淡米爾文係世界上最古老嘅古典語文之一，至今重用緊。根據印度憲法第八附則規定，淡米爾文係印度22種國家語言之一，有近似印地文嘅官方地位，響淡米爾納德邦、本地治里聯邦屬地則係正式官方語言。同時喺斯里蘭卡同星加坡都係法定語言。
而喺馬來西亞、星架坡呢啲地方，淡米爾話係南印度裔主要講嘅話。喺呢兩個地方，啲學校將淡米爾文認證爲有學術價値嘅語文，亦有淡米爾文堂，譬喻馬來亞大學揀得嘅課程中就有淡米爾文課，係呢間學校唯一揀得嘅印度語言課程。
淡米爾文屬達羅毗荼語系嘅南部系統，即佢係屬南部達羅毗荼語族嘅語言。喺印度指定爲官方語言嘅主要語言中，同淡米爾文喺系統上最相近嘅係馬拉也林文，直到9世紀時，馬拉也林文都仲係淡米爾文嘅方言。呢兩種語言間喺先史時代就有分離跡象，佢嘅西部方言已經有分裂嘅證據，慢慢噉有咗差異，到13～14世紀時，呢兩種語言完全唔同，分離爲兩種語文。
現代頻渣別話嘅詞彙受到其他話言嘅影響，其中包括印地話、波斯話同埋英文。海外嘅頻渣別人亦都有從西班牙文同荷蘭文借來新嘅詞彙。一種新嘅旁遮話分支，稱為Diaspora Punjabi，正喺度發展緊，而且不斷同印度次大陸上嘅頻渣別話出現分別。
頻渣別話有幾套文，唔同地區、方言同宗教信仰用唔同嘅字母。錫克教信徒傾向用Gurmukhī字母。其他省嘅印度教信徒多會用天城文字母，而巴基斯坦境內嘅頻渣別人多用Shahmukhi。Gurmukhī同埋Shahmukhi字母係頻渣別話最常用嘅兩種書寫字母，亦係官方嘅字母。
視覺藝術指啲作品本質上靠視覺嚟欣賞，以視覺為重點嘅藝術，例如畫畫、雕塑、建築設計、影相同拍戲等都屬於視藝。視覺藝術仲可以按維度嚟分類，分做畫畫同影相同嘅二維視藝同埋牽涉三維立體作品嘅雕塑同埋建築設計等，當中三維嘅視藝又有叫造型藝術。
畫畫狹義上指有意噉用架生將有顏色嘅物料鋪上去一個固體嘅表面上，用意好多時係想製作出一幅有藝術價值嘅圖像。畫畫架生可以包括毛筆、畫刷甚至係畫畫人嘅手，有色物料就可以包括油彩同水彩等多種嘅人造或者自然材料。
中環站係MTR系統中，唯一設有兩間恒生銀行嘅地鐵站。香港人習慣約人喺地鐵站內嘅恒生銀行見面，因為每座大堂裏面，唯一一間恒生銀行最顯眼。喺未有手機嘅年代，不明就裏相約嘅人，不時因為冇指明中環站邊間恒生銀行而出事。
由於中環站處於已發展嘅商業中心區，個站冇位設立地面公共運輸交匯處，但中環站落成初期亦有部份地鐵接駁巴士線以中環站做總站或以循環線形式運作，但站位只設喺街道旁邊巴士站。直到交易廣場設有大型巴士總站，唔少巴士路線搬去嗰度做總站，而接駁巴士路線只係途徑中環街道中途站方便乘客轉車。
中環係香港首要嘅核心商業區同各重要機關所在，周邊主要係地標性建築物、辦公大樓、政府機構同埋總部等，再加上本身係荃灣綫、港島綫同埋香港站嘅東涌綫、機場快綫嘅重要轉車站，亦係西區使用鐵路來往其他區嘅必經之站，附近設有巴士小巴、電車、碼頭等交通接駁，所以車站相當繁忙，每日大概有25萬人次嚮呢個站往返香港各區，係整個系統第三繁忙嘅車站。
根據1967年發表嘅《香港集體運輸研究》，中環站初期同上環街市站計劃做港島綫同觀塘綫中間嘅轉綫站，而荃灣綫嘅尾站係金鐘站。當時中環站嘅計劃位置嚮租庇利街同畢打街中間嘅一段德輔道中地底，較而家中環站嘅位置偏西。
中環站喺1980年2月12號因應地鐵修正早期系統由尖沙咀延伸而啟用，成為修正早期系統嘅終點站，乘客可以直接搭列車前往觀塘，大概要27.5分鐘。啟用初期只開放1號同埋2號月台、位於遮打道車站大堂同埋畢打街走廊層，而車站底層設有停車側綫，由遮打道月台延伸至德輔道中，車站當時共深25米，長380米。
1980年，香港政府決定起港島綫，因此地鐵擴建中環站車站大堂並喺德輔道中地底起2個側式月台，並利用修正早期系統嘅預留結構同荃灣綫大堂連接，擴建期間並冇影響荃灣綫服務。喺起港島綫嘅同時，中環站更加設4個新出入口，令當時中環站出入口加至13個。
1979年，地鐵修正早期系統通車嗰陣，有關首日通車紀念特刊提及到位於遮打道地底嘅修正早期系統車站叫中環，而位於畢打街地底嘅港島綫車站叫中環西。因此，當修正早期系統喺1980年2月12號由尖沙咀伸延至中環時，有關車站嘅中文名命名為中環，而唔係遮打。
1985年5月31號，港島綫延伸至金鐘站，地鐵亦同時為包括中環站嘅多個車站更名，中環站嘅英文名Chater統一做Central。當港島綫喺1986年5月23號延長至中環站時，全站英文名已經統一做Central。
為配合1990年代香港機場核心計劃，地鐵公司喺環球大廈同埋交易廣場地底起一條橫跨干諾道中嘅地下行人通道，連接中環站同埋香港站，畀乘客從港島綫或荃灣綫轉機場快綫或東涌綫。同時，地鐵公司亦翻新及擴建舊有畢打街大堂，加設新閘機同埋鋪頭，令乘客可享受更舒適嘅車站環境，工程喺1998年完成。
2001年，地鐵公司為改善中環站車站環境，再度翻新舊有遮打道大堂，以配合畢打街大堂同埋香港站嘅一貫設計。呢次翻新除咗加設一般商店外，重將咖啡店、快餐店同埋書店引入至地鐵範圍，增加地鐵公司嘅非車務收入，吸引人流以及方便乘客喺車站買嘢。
此外，呢次翻新工程亦將中環站畢打街同埋遮打道上下層嘅非收費區大堂連接，乘客唔使再穿越地面繁忙街道或途經收費區往來兩個大堂，成個工程喺2002年4月完工。同時又喺中環站月台引入8部公眾電腦作為「iCentre」免費上網服務設施同埋將喺J3出口嘅車站商店改做「藝術管道」方便乘客喺車站內上網同埋為藝術家提供一個展覽場地。
2021年2月20號傍晚6點幾，大堂去A－C出口靠左嘅扶手電梯，突然有一幅1米乘半米嘅石屎從天花剝落跌落嚟，之後發出刺鼻嘅氣味同好大煙，乘客四圍走同尖叫，事件中冇人受傷。事後港鐵職員到場疏導乘客喺其他出口走，並用帆布遮住事發位置，而警員都到場調查，暫時未知冧天花嘅原因。
津巴布韋共和國係非洲南部一內陸國，1980年4月18號獨立建國，面積39萬幾平方公里，首都哈拉雷，人口約1300萬，黑人佔總人口99%，主要有紹納族同恩德貝萊族兩大民族。津巴布韋58%人口信奉基督教，40%信奉地方宗教，1%信奉伊斯蘭教。
津巴布韋家下正經歷惡性通貨膨脹，按2008年7月嘅官方統計，通脹率達到231,000,000%。津巴布韋總統穆加貝指責西方發達國家對津巴布韋實施包括凍結援助貸款同凍結津巴布韋喺西方嘅存款同資產嘅經濟制裁，係導致而家經濟危機嘅最主要原因。
津巴布韋大部分地區係高原地形，平均海拔千幾米。地形分高草原、中草原同低草原3種。津巴布韋東部伊尼揚加尼山海拔2,592米，係全國最高點。主要河流有贊比西河同林波波河，分別係同鄰國贊比亞同南非嘅界河。維多利亞瀑布、贊比西河、贊比西河上游嘅卡里巴水壩同大壩攔阻河水積蓄而成嘅卡里巴湖共同圍成津巴布韋北邊嘅疆界，同贊比亞相鄰。
津巴布韋係南部非洲重要嘅文明發源地，喺中世紀時代，該地曾存在一個紹納人族嘅一支）建立嘅文明，重遺留咗唔少文化遺跡，當中最重要嘅莫過於大津巴布韋古城，以呢個城為首都嘅穆胡姆塔巴帝國透過同嚟自印度洋岸嘅返教商隊貿易，喺11世紀逐漸強盛，利用嗰度生產嘅黃金、象牙同銅礦等重要物資，交換嚟自波斯灣地區嘅布料同玻璃等製品，15世紀嗰陣，經已成為非洲南部最大嘅邦國。
1888年，英國殖民者賽西爾·羅茲從恩德貝勒國王手上攞到佢哋領土內嘅採礦權，跟住喺1889年為英屬南非公司攞到呢度嘅領土權，重喺1895年正式建立以羅茲個名命名嘅殖民國家「羅德西亞」。1896年到1897年，紹納人同恩德貝勒人開始武力反抗英國嘅殖民統治，爆發津巴布韋第一次解放戰爭，大概有450名白人被打死。
羅德西亞喺1911年分裂成北羅德西亞同南羅德西亞，後者喺1922年成為一個英屬自治殖民地，就係今日嘅津巴布韋。1953年，英國唔理非洲人民嘅反對，將南北羅德西亞同埋尼亞薩蘭聯合成為一個聯邦，命名為羅德西亞同尼亞薩蘭聯邦。
喺三地人民嘅反對下，特別係尼亞薩蘭嘅反對下，聯邦喺十年後嘅1963年解散。羅尼聯邦解散後冇幾耐，1965年11月，南羅德西亞總理伊安·史密夫單方面宣布該國脫離英國管轄獨立，成立南羅德西亞國，但呢份聲明唔受境內大部分由北羅德西亞同尼亞薩蘭所控制嘅黑人族群承認。
喺白人執政嘅呢段期間，津巴布韋境內嘅黑人團體一直都打激烈嘅游擊戰試圖推翻當權者。1978年，喺國際制裁同黑人武裝運動夾擊下，白人政府終於被迫同包括津巴布韋非洲民族聯盟及津巴布韋非洲國家聯盟在內嘅眾多黑人勢力簽訂咗協約，共同推派衛理公會主教穆佐列瓦做津巴布韋羅德西亞臨時政府嘅首相。
喺英國嘅監督下，黑人游擊組織終於願意解除武裝結束內戰，喺1980年舉行該國有史以嚟嘅第一次民主選舉，雖然穆佐列瓦有原本羅德西亞白人政權同南非政府嘅支援，不過就喺本國大部分嘅黑人族裔中缺乏信賴，佢嘅過渡政府喺大選中得唔到持續執政嘅機會，而係由羅伯特·穆加貝同佢領導嘅津巴布韋非洲民族聯盟攞到政權。